P r e d k l a d a c i a    s p r á v a

	Ministerstvo financií SR predkladá na rokovanie vlády SR materiál „Návrh na uzavretie Dohody medzi vládou Slovenskej republiky a vládou Ukrajiny o zmene a doplnení Zmluvy medzi vládou Slovenskej republiky a vládou Ukrajiny o hraničných priechodoch na spoločných štátnych hraniciach, podpísanej dňa 15. júna 1995 v Kyjeve, formou výmeny nót“ (ďalej len „dohoda“). Zmeny sa týkajú výlučne doplnenia prílohy k zmluve, nie jej jednotlivých článkov. 

Na základe opakovaných podnetov zo strany predstaviteľov miestnych samospráv obcí Veľké Slemence na slovenskej strane a Mali Selmenci na ukrajinskej strane sa navrhuje otvorenie nového hraničného priechodu Veľké Slemence – Mali Selmenci (ďalej len „hraničný priechod“). Tento hraničný priechod bude cestným  priechodom medzinárodného charakteru a  je určený pre peších a cyklistov, občanov Slovenskej republiky, Ukrajiny a štátov Európskeho hospodárskeho priestoru s celoročnou prevádzkou a s pracovným časom denne od 8.00 hod. do 20.00 hod. Kontrolné zložky oboch štátov budú na hraničnom priechode vykonávať službu oddelene, každá na území svojho štátu. 

Navrhovaná dohoda je v súlade s článkom 3 Zmluvy medzi vládou Slovenskej republiky a vládou Ukrajiny o hraničných priechodoch na spoločných štátnych hraniciach, podpísanej dňa 15. júna 1995 v Kyjeve, tiež so všeobecnými záväznými zásadami medzinárodného práva a so záväzkami iných platných dohôd. Nezakladá priame práva ani povinnosti fyzických osôb alebo právnických osôb a nepresahuje rámec platnej legislatívy. Z uvedeného dôvodu nie je potrebné vypracovať doložku prednosti medzinárodnej zmluvy pred zákonmi Slovenskej republiky.

Otvorenie hraničného priechodu nevyžaduje žiadne dodatočné finančné prostriedky zo štátneho rozpočtu. Výstavbu potrebnej infraštruktúry hraničného priechodu na zabezpečenie výkonu služby kontrolných orgánov na slovenskej strane zabezpečí Colné riaditeľstvo SR. Celkové predpokladané finančné náklady stavby vo výške  2 200 tis. Sk boli pridelené Colnému riaditeľstvu z kapitoly Ministerstva financií Slovenskej republiky. Práce sa začnú ihneď po doručení súhlasnej odpovednej nóty ukrajinskej strany.